
PARLAMENTUL ROMÂNIEI

	Comisia pentru agricultură, silvicultură, industrie alimentară şi servicii  specifice
	                                                                                            Data, 30.10.2002

                                                                                            Nr.24/372


 R A P O R T 
asupra proiectului de Lege pentru aprobarea Ordonanţei de urgenţă a Guvernului nr.55/2002

 privind regimul de deţinere al câinilor periculoşi sau agresivi


Comisia pentru agricultură, silvicultură, industrie alimentară şi servicii specifice a fost sesizată în fond, spre dezbatere şi avizare în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.55/2002 privind regimul de deţinere al câinilor periculoşi sau agresivi, transmis cu adresa nr.320 din 20 iunie 2002.


La întocmirea raportului, Comisia a avut în vedere avizul Consiliului Legislativ, avizul Comisiei pentru administraţie publică, amenajarea teritoriului şi echilibru ecologic şi avizul Comisiei juridice, de disciplină şi imunităţi.


Proiectul de ordonanţă de urgenţă stabileşte categoriile de câini periculoşi sau agresivi, condiţiile care trebuie să le îndeplinească proprietarii sau deţinătorii temporari ai acestora, precum şi sancţiunile aplicate celor care nu respectă noile prevederi. 

Proiectul de Lege pentru aprobarea Ordonanţei de urgenţă a Guvernului nr. 55/2002 privind regimul de deţinere al câinilor periculoşi sau agresivi face parte din categoria legilor organice, potrivit prevederilor art. 72 din Constituţie.

La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor: Gheorghe Predilă - secretar de stat în Ministerul Agriculturii, Alimentaţiei şi Pădurilor şi Liviu Harbuz - consilier în Ministerul Agriculturii, Alimentaţiei şi Pădurilor 

La lucrările comisiei au fost prezenţi toţi cei 32 de deputaţi.

Raportul comisiei a fost adoptat în unanimitate, în şedinţa din 29.10.2002.

Proiectul de lege a fost adoptat de Senat în şedinţa din 13 iunie 2002.

În urma dezbaterii, Comisia propune admiterea cu modificări  a proiectului de lege.

I. Amendamente admise

În urma dezbaterii, Comisia propune adoptarea proiectului de lege cu următoarele amendamente: 

	Nr. Crt.
	Text iniţial


	Text propus de Comisie 

(autorul amendamentului)
	Motivarea 

propunerii amendamentelor

	0
	1
	2
	3

	1. 
	Articol unic.- Se aprobă Ordonanţa de urgenţă a Guvernului nr.55 din 30 aprilie 2002 privind regimul de deţinere al câinilor periculoşi şi agresivi, publicată în Monitorul Oficial al României, Partea I, nr.311 din 10 mai 2002, cu următoarele modificări şi completări:
	Articol unic.- Se aprobă Ordonanţa de urgenţă a Guvernului nr.55 din 30 aprilie 2002 privind regimul de deţinere al câinilor periculoşi sau agresivi, publicată în Monitorul Oficial al României, Partea I, nr.311 din 10 mai 2002, cu următoarele modificări şi completări:
	Pentru corelare cu titlul ordonanţei.

	2. 
	Art.1. - În sensul prezentei ordonanţei de urgenţă, prin câini periculoşi se înţeleg câinii aparţinând următoarelor rase, grupate în două categorii, după cum urmează:

………………………………………….

  b) categoria a II-a: câinii din rasele Staffordshire Bull Terrier, American Staffordshire Terrier, Tosa, Rottweiller, Dog Argentinian, Mastino Napolitano, Fila Brazileiro, Mastiff, Ciobănesc Caucazian, Cane Corso şi metişii lor.
	Litera b) de la art. 1 se va modifica şi va avea următorul cuprins:

"Art.1. - În sensul prezentei ordonanţei de urgenţă, prin câini periculoşi se înţeleg câinii aparţinând următoarelor rase, grupate în două categorii, după cum urmează:

………………………………………………

b) categoria a II-a: câinii din rasele American Staffordshire Terrier, Tosa, Rottweiller, Dog Argentinian, Mastino Napolitano, Fila Brazileiro, Mastiff, Ciobănesc Caucazian, Cane Corso şi metişii lor."

Deputat Atilla Kelemen - UDMR

Deputat Minodora Cliveti - UDMR

Deputat Sandor Tamas - UDMR
	Conform specialiştilor de la Asociaţia Chinologică din România, rasa "Staffordshire Bull Terrier" nu este înregistrată în România şi nu există exemplare din această rasă.

	3. 
	Art.2. - 

  (2) Nu intră în categoria câinilor agresivi definiţi la alin.(1):

  a) orice câine care atacă sau muşcă o persoană care a pătruns fără drept, în orice mod, într-o proprietate privată sau publică protejată de acel câine;

  b) orice câine folosit de unităţile de poliţie, jandarmerie, de alte unităţi militare, de unităţile vamale sau de serviciile publice de securitate, protecţie şi pază, chiar dacă, aflându-se în misiune, a atacat sau a muşcat o persoană.
	Lit.b) de la alin.(2) al art. 2 se modifică şi va avea următorul cuprins:

"  (2) Nu intră în categoria câinilor agresivi definiţi la alin.(1):

  a) orice câine care atacă sau muşcă o persoană care a pătruns fără drept, în orice mod, într-o proprietate privată sau publică protejată de acel câine;

  b) orice câine folosit de unităţile de poliţie, jandarmerie, de alte unităţi militare, de unităţile vamale sau de serviciile publice de securitate, protecţie şi pază care, aflându-se în misiune, a atacat sau a muşcat o persoană."

Deputat Ioan Bâldea - PRM

Deputat Atilla Kelemen- UDMR
	Un astfel de câine este agresiv şi poate fi scos din această categorie numai dacă serveşte scopului unei misiuni.



	4. 
	Art.6. - 

    (4) Accesul câinilor prevăzuţi la art.1 lit.b), precum şi al câinilor din rasele Ciobănesc Belgian Malinois, Ciobănesc German,  Dobermann, Presa Canario, Ciobănesc de Asia Centrală Komondor, Kuvasz, Schnauzer Uriaş şi metişii lor în localurile publice, în mijloacele de transport în comun, în locurile publice, precum şi în părţile comune ale imobilelor este permis numai dacă aceştia poartă botniţă şi sunt ţinuţi în lesă de către o persoană care îndeplineşte condiţiile prevăzute la art.3 alin.(1). În locurile special amenajate pentru  câini accesul câinilor prevăzuţi în prezentul alineat este permis fără botniţă şi fără lesă. 
	Alin.(4) al art.6 se va modifica şi va avea următorul cuprins:

"(4) Accesul câinilor prevăzuţi la art.1 lit.b), precum şi exemplarele cu potenţial agresiv, în localurile publice, în mijloacele de transport în comun, în locurile publice, precum şi în părţile comune ale imobilelor este permis numai dacă aceştia poartă botniţă şi sunt ţinuţi în lesă de către o persoană care îndeplineşte condiţiile prevăzute la art.3 alin.(1). În locurile special amenajate pentru  câini, accesul câinilor prevăzuţi în prezentul alineat este permis fără botniţă şi fără lesă.

Deputat: Atilla Kelemen - UDMR

Deputat Minodora Cliveti - UDMR

Deputat Sandor Tamas - UDMR
	Conform specialiştilor de la Asociaţia Chinologică din România, rasele Ciobănesc Belgian Malinois, Komondor, Kuvasz şi Schnauzer Uriaş nu sunt rase periculoase sau agresive.

	5. 
	Text Senat

Art.7.

(2) Sunt permise dresajul şi antrenamentul câinilor prevăzuţi la art.1 de către deţinător, pe proprietatea sa, cu asumarea tuturor răspunderilor prevăzute de prezenta lege.
	Alin.(2) al art. 7 se modifică şi va avea următorul cuprins:

"(2) Dresorii care activează în centrele speciale trebuie să facă dovada de pregătirea şi atestarea lor profesională şi vor fi autorizaţi din 3 în 3 ani de o comisie formată din câte un reprezentant al Asociaţiei Chinologice Române, Ministerului de Interne şi Agenţiei Naţionale Sanitar Veterinare. Autorizaţia va fi vizată anual.
Deputat Atilla Kelemen - UDMR
	În această ordonanţă sunt vizaţi câinii agresivi şi periculoşi, iar aceştia trebuie dresaţi de către persoane autorizate.

	6. 
	Text Senat

Art.11. - (1) Neluarea măsurilor de prevenire a atacului canin de către proprietarul câinelui sau de deţinătorul temporar al acestuia, asupra unei persoane, de natură să pună în pericol viaţa sau integritatea corporală a persoanei respective, constituie infracţiune şi se pedepseşte cu închisoare de la 3 luni la 2 ani sau cu amendă. 
	Alin.(1) al art. 11 va rămâne ca în textul ordonanţei:

"Art.11.- (1) Neluarea măsurilor de prevenire a atacului canin de către proprietarul câinelui sau de deţinătorul temporar al acestuia asupra unei persoane constituie infracţiune şi se pedepseşte cu închisoare de la 6 luni la 5 ani." 

Deputat Atilla Kelemen - UDMR


	Pentru a elimina posibilitatea interpretării textului de lege. Pentru a descuraja comiterea infracţiunii.

	7. 
	Art.12. - (1) Fapta persoanei de a determina în orice mod atacul câinelui, aparţinând oricărei rase, asupra unei persoane, dacă a avut ca urmare o vătămare, constituie infracţiune şi se pedepseşte conform art.181-183 din Codul penal. 

 (2) Dacă fapta prevăzută la alin.(1) a avut ca urmare moartea victimei, pedeapsa este închisoarea de la 10 la 20 ani.
	Art. 12 se abrogă.

Deputat Atilla Kelemen - UDMR
	Prevederile sunt cuprinse la art.11.



	8. 
	Art.13. - Importul sau comercializarea câinilor din rasele prevăzute la art.1 lit.a) constituie infracţiune şi se pedepseşte cu închisoare de la 2 la 7 ani şi confiscarea acestora.
	Art.13 se va modifica şi va avea următorul cuprins:

" Art.13. - Importul sau comercializarea câinilor din rasele prevăzute la art.1 lit.a) constituie infracţiune şi se pedepseşte cu închisoare de la 6 luni la 2 ani şi confiscarea acestora."

Deputat Atilla Kelemen - UDMR
	Infracţiunea cuprinsă în acest articol nu este de gravitatea celor de la art. 11.



	9. 
	Text Senat 

Art.14. - Fapta persoanei de a organiza lupte între câini, de a-i pregăti în acest scop, precum şi de a participa cu câini la astfel de lupte constituie infracţiune şi se pedepseşte cu închisoare de la 6 luni la 5 ani.
	Art.14 se modifică şi va avea următorul cuprins:

" Art.14. - Fapta persoanei de a organiza lupte între câini, de a-i pregăti în acest scop, precum şi de a participa cu câini la astfel de lupte constituie infracţiune şi se pedepseşte cu închisoare de la 2 ani la 5 ani."

Deputat Tiberiu Sbârcea - PSD
	Pentru a descuraja organizarea luptelor între câini.

	10. 
	Art.21. -   

  (3) Până la înfiinţarea Autorităţii de Supraveghere Chinologică câinii menţionaţi la art. 1 vor fi înregistraţi şi identificaţi prin tatuaj, pe cheltuiala proprietarului sau a deţinătorului temporar, de către asociaţia prevăzută la alin. (2), menţionându-se codul în carnetul de sănătate şi în adeverinţa eliberată. 

   (4) Câinii încadraţi la art. 1, lăsaţi în libertate şi care nu pot fi identificaţi, vor fi capturaţi de către serviciile

pentru gestionarea câinilor fără stăpân şi vor fi eutanasiaţi conform dispoziţiilor legale.
	Alin.(3) al art.21 se va modifica şi va avea următorul cuprins:

" Art.21. -  (3) Până la înfiinţarea Autorităţii de Supraveghere Canină, câinii menţionaţi la art. 1 vor fi înregistraţi şi identificaţi prin tatuaj, pe cheltuiala proprietarului sau a deţinătorului temporar, de către asociaţia prevăzută la alin. (2), menţionându-se codul în carnetul de sănătate şi în adeverinţa eliberată."

Deputat Atilla Kelemen - UDMR 


	Pentru o referire strictă la obiectul prezentei legi.

	11. 
	Art. 23. - (1) În termen de 30 de zile de la data intrării în vigoare a prezentei ordonanţe de urgenţă se înfiinţează Autoritatea de Supraveghere Chinologică în subordinea Ministerului Agriculturii, Alimentaţiei şi Pădurilor. 

   (2) Regulamentul de organizare şi funcţionare al Autorităţii de Supraveghere Chinologică va fi aprobat în termen de 30 de zile de la înfiinţarea acesteia, prin ordin al ministrului agriculturii, alimentaţiei şi pădurilor.
	Art. 23 se va modifica şi va avea următorul cuprins:

" Art. 23. - (1) În termen de 30 de zile de la data intrării în vigoare a prezentei ordonanţe de urgenţă se înfiinţează Autoritatea de Supraveghere Canină în subordinea Ministerului Agriculturii, Alimentaţiei şi Pădurilor. 

   (2) Regulamentul de organizare şi funcţionare al Autorităţii de Supraveghere Canină va fi aprobat în termen de 30 de zile de la înfiinţarea acesteia, prin ordin al ministrului agriculturii, alimentaţiei şi pădurilor."
	Pe cale de consecinţă, ca urmare a modificării de la art.21.


II . Amendamente respinse


În cursul dezbaterii, Comisia a respins următoarele  amendamente: 

	Nr. crt.
	Text iniţial


	Amendament propus şi autorul acestuia
	Motivare 



	1. 
	Art.1. - În sensul prezentei ordonanţei de urgenţă, prin câini periculoşi se înţeleg câinii aparţinând următoarelor rase, grupate în două categorii, după cum urmează:

  a) categoria I : câinii de luptă şi de atac, asimilaţi prin caracterele lor morfologice cu câini de tipul Pit Bull, Boerbull, Bandog şi metişii lor;

  b) categoria a II-a: câinii din rasele Staffordshire Bull Terrier, American Staffordshire Terrier, Tosa, Rottweiller, Dog Argentinian, Mastino Napolitano, Fila Brazileiro, Mastiff, Ciobănesc Caucazian, Cane Corso şi metişii lor.
	Se elimină litera b) de la art.1.

Deputat Alexandru Sassu - PD

( eliminare lit a), Kelemen )
	1. Nu toate exemplarele din rasele respective pot fi câini periculoşi.

2. În cadrul legii este necesar a fi menţionate rasele de câini ce se supun prevederilor prezentului act normativ.

	2. 
	Art.2. - (1) Prin câini agresivi se înţelege:

  a) orice câine care, fără a fi provocat, muşcă sau atacă persoane sau animale domestice, în locuri publice sau private;

   b) orice câine care participă la lupte între câini, sau care a fost antrenat în acest scop.
	Art.2. - (1) Prin câini agresivi se înţelege:

  a) orice câine care, fără a fi provocat, muşcă sau atacă persoane în locuri publice sau private;

   b) orice câine care participă la lupte între câini, sau care a fost antrenat în acest scop.

Deputat Alexandru Sassu - PD
	1. Legea vine în sprijinul şi pentru protecţia persoanelor care pot fi atacate de câini.

2. Şi atacarea animalelor poate duce la implicaţii pecuniare mari.

	3. 
	Art.2. - (1) Prin câini agresivi se înţelege:

  a) orice câine care, fără a fi provocat, muşcă sau atacă persoane sau animale domestice, în locuri publice sau private;

   b) orice câine care participă la lupte între câini, sau care a fost antrenat în acest scop.
	Art.2. - (1) Prin câini agresivi se înţelege:

  a) orice câine care, fără a fi provocat, muşcă persoane sau animale domestice, în locuri publice sau private;

   b) orice câine care participă la lupte între câini, sau care a fost antrenat în acest scop.

Deputat Atilla Kelemen - UDMR
	1. Pentru a evita interpretarea eronată în cazurile unor atacuri fără consecinţe grave.

2. Pentru definirea completă a noţiunii de "câine agresiv".

	4. 
	Art.3.- (2) Proprietarii sau deţinătorii temporari ai câinilor prevăzuţi la art.1 şi art.2 alin.(1) au obligaţia să înregistreze câinii la Asociaţia Chinologică Română, afiliată la Federaţia Chinologică Internaţională şi să inscripţioneze în mod vizibil, la intrarea în apartament sau imobil, ori pe împrejmuirea aferentă imobilului respectiv, avertismentul "Câine periculos" sau, după caz, "Câine agresiv", printr-o plăcuţă având dimensiunile de cel puţin 15x25 cm.


	Art.3.- (2) Proprietarii sau deţinătorii temporari ai câinilor prevăzuţi la art.1 şi art.2 alin.(1) au obligaţia să înregistreze câinii la asociaţia chinologică de specialitate  recunoscută din punct de vedere juridic, afiliată la Federaţia Chinologică Internaţională şi să inscripţioneze în mod vizibil, la intrarea în apartament sau imobil, ori pe împrejmuirea aferentă imobilului respectiv, avertismentul "Câine periculos" sau, după caz, "Câine agresiv", printr-o plăcuţă având dimensiunile de cel puţin 15x25 cm.

Deputat Alexandru Sassu - PD

Deputat Ludovic Mardari - PRM
	1. În cazul schimbării denumirii asociaţiei sau în cazul în care nu mai este afiliată la Federaraţia Chinologică Internaţională s-ar crea un vid legislativ.

2. Obiectul legii îl constituie câinii periculoşi şi pentru aceştia trebuie să existe o evidenţă clară, făcută de un organism nominalizat în cadrul actului normativ.

	5. 
	Art.4. - (1) Proprietarii de câini prevăzuţi la art.1 au obligaţia să depună la sediul poliţiei pe raza căreia este situat imobilul în care este deţinut câinele, o adeverinţă, în fotocopie, eliberată de Asociaţia Chinologică Română afiliată la Federaţia Chinologică Internaţională, din care să rezulte încadrarea câinelui în categoriile prevăzute la art.1, precum şi o declaraţie pe propria răspundere cuprinzând următoarele date:

a) numărul de identificare al câinelui, aplicat prin tatuare sau microcip;

b) efectuarea vaccinării antirabice şi a rapelurilor, în conformitate cu prevederile legale în vigoare;

c) efectuarea sterilizării câinilor prevăzuţi la art.1 lit.a);

d) existenţa unei asigurării de răspundere civilă pentru eventuale pagube produse de câinii prevăzuţi la art.1 lit.a).

(2) În cazul schimbării adresei imobilului menţionat la alin.(1), proprietarii de câini încadraţi la art.1 au obligaţia să depună în termen de 48 ore, la sediul poliţiei pe raza căreia se află noua adresă, documentele prevăzute la alin.(1).

(3) Pierderea sau decesul unui câine încadrat la art.1, precum şi înstrăinarea câinilor încadraţi la art.1 lit.b) vor fi declarate în termen de 48 de ore la sediul poliţiei în a cărei rază se află imobilul de deţinere al câinelui.
	Se abrogă.

Deputat Alexandru Sassu - PD
	1. Pentru a elimina birocraţia.

2. Poliţia este prima instituţie care intervine în cazul unui posibil accident, în consecinţă, trebuie să aibă o bază de date care să o ajute în rezolvarea cazurilor de acest gen.

	6. 
	Art.5. - Prevederile art.3 şi 4 nu se aplică unităţilor de poliţie, jandarmerie, celelalte unităţi militare, vămilor şi serviciilor publice de securitate protecţie şi pază.
	Se abrogă.

Deputat Alexandru Sassu - PD

Deputat Atilla Kelemen - UDMR
	1. Legea trebuie respectată de de toate instituţiile.

2. Câinii de la aceste unităţi intră în bazele de date proprii. 



Comisia a propus aprobarea proiectului cu unanimitate de voturi. 





Preşedinte,








Secretar,



       
          Ioan BÂLDEA 







Victor NEAGU

Întocmit: Experţi parlamentari


  Aneta Barbu

  Anton Păştinaru

